Ákə̄ŋ dí ńdɔ̄ hḿ wāyi kǎd kpee ású yə̄ nâ wafúbu bɔ́ á ésīé bəfada báma. O nɔŋɔ́ étɔ̌ŋ nyag ai bəyóm miǹtómbá bə́bɛ̄ təge ai é dzóm básɔg bɔ́ á nyɔ́l, bə́ tɔ̄á təge ai atɔ́ŋ, 2o nɔŋɔ́ fə bəḿbāŋálǎ yā bə́ nə́ təge ai ekɔ̌ sāŋ, ai fíníŋ é tɔ̄á ńyāŋán á ḿbɔ̄n təge ai ekɔ̌ sāŋ, ai biwole təge ai ekɔ̌ sāŋ bí tɔǎ ńduán á ḿbɔ̄n ǹkoman ai óvug bə́ tóán fyal. 3Wayi byá mǎn tāg á dzād dzyá, ǒ ngafái hḿ byā, bí fūdú á dzād nālá éyɔ̌ŋ fə wafái ǹnóm nyag ai bəyóm miǹtómbá bə́bɛ̄. Efúbu ebɔ́dɔ biyé, ewɔ́bɔ m̀bɔ́n 4Wayi bɔ̌ naa Áron ai bɔ́n bóé bə́ súbu babi ai mə́nyíí yā ébə̌m Ndóbōná, o bɔ̌ fə̄ nâ bə́ man wɔ́bɔ. 5Wayi nɔ̌ŋ mīḿbɔ̄d, o bɔ́dí Áron ǹdzɔmbɔ, ai eyé mə́bán ya éfod, ai efod ébēn, ai eyali ongon, kə́ŋə̄ná ebǎb ńkǒl yā éfod, 6wayi nyé bɔ́dī ńtōm, o mǎn fə bán ḿfūfúb ébɔ́bɔ̄d étēde; 7o sɔ́ hḿ nɔŋ ḿbɔ̄n Krīsma, ǒ ngásoe nyé wā á ńlō, ǒ ngasî hḿ nyé wá nālá. 8Á mvús tě, wayi bɔ̌ naa bɔ́n bóé bə́ súbu, ǒ ngábɔ́dī bɔ́ miǹdzɔmbɔ. 9Wayi bɔ́ tindǐ kāndá, o bədé fə̄ bɔ́ ésɔli ayán dzábán. Eyɔ̌ŋ tē hḿ ésīē bəfada yáyi wóge ai bɔ́ ású ábéndé yā á nə́ təge ai atsamá. Wayi mǎn dzig Áron ai bɔ́n bóé.